  Виталий Пронин Ижлэсь ог куать иськемын, Сарапул тракт вӧзын интыяськемын Выль Чультэм гурт. Бадӟым ик ӧвӧл со - 115 юрт гинэ. Со понна гуртлэсь, оло, сюрс пол паськыт вӧлскемын «Южное» шайвыл. 78 гектар музъемез шобырто шайгуос. Гуртоос кышкало, та ватӥськонъёс паськыталозы шуыса - Ижысь чиновникъёс верасько эшшо 40 гектар вылын «Южное-2» шай усьтыны.Ӝокато ӵынэн но нӧдэнСарапул тракт кузя ӵемысь ворттылыны кылдэ ке но, пичи гурт син шорам ноку ӧз йӧтылы. Со понна паймытъяз шайвыл. Со арысь аре бадӟыма. Отын уг будо нокыӵе писпуос. Паськыт бусы тыр - киросъёс вылэ киросъёс.Шайлэсь улланьын - ог 400 метр кемын - Выль Чультэм. Ӵапак та бусыын мукет  ватӥськон интыос усьтыны малпало, лэся.-  Азьло со интыын пашпуос будылӥзы. Гуртмылэн аслаз пичи шайвылэз вал, - вера 72 аресъем Анфиса Никоноровна Бочкарёва. - Собере Ижысь соцгородысь калыкез ватыны ӧдъязы. Берло 3-4 арзэ шайвыл уката паськытаз.Выль Чультэм куке но пыриз «Родина» колхозэ. Татын соку сомында пудо вордылӥзы - скал, вал, кунян, ыж, парсь, ӟазег, курег гидъёссы вал. Ужась вань бере - соос понна ик магазин, клуб, медпункт, школа.- Мон 1959-тӥ арын вордскемын, - вераськонамы итӥське Владимир Юминов. - Но 60-тӥ аръёслэн пумазы ик Выль Чультэмын школа ӧй вал ни - матысь гуртъёсы дышетскыны ветлӥмы.Гуртын пиналъёс али но вань - 3 муртэ Изгуртысь школае нуналлы быдэ нуэ-вае автобус. Мукет нылпиосты мумы-бубыоссы Иже нулло. Покчиослы нылпи сад ӧвӧл бере - таосыз но анай-атайёсынызы ӵош городэ калъясько, отысь садъёсын инты шеде ни.Анфиса Бочкарёва верамъя, гуртсы азьло аръёсы, оло, бадӟымгес но вал. Куд-огез, юртсэ куштыса, городэ выжыяськылӥз. Нош берло аръёсы калык выльысь гуртэ берытскыны ӧдъяз.- Тани бускельёсы, Лопатинъёс, чебер юрт ӝутӥзы. Пие но вуоно арын корка пуктон сярысь вераське, - маде Анфиса Никоноровна.Зэм но, ульчаын сюрес сузямын. Вуж коркаос вӧзын тып-тып юртъеръёс ӝутӥсько. Ярам, толалтэ ӵын уг лыкты матысь куркуянтӥысь (свалкаысь). Тулыс но гужем ӵоже гуртлэн мукет пал пумаз вуо город канализациысь отходъёс. Таизлы  калык дышиз ни, лэся. Ижлы матын бере -  кытчы пырод ни. Нош гуртэз шайвылэн ӵошкатыны? Тазэ калык уг ни чида.Пуныослэсь кышкало бадӟымъёс но, пичиос ноВыль Чультэмын улӥсьёс акыляк пото ни пуныослэсь. Шайвылын соос уллёосын ветло. Валамон, ньыль пыдоос гуртэ но пыро.- Автобус дугдылон интыысен гуртозь -  300 метр. Калык, нылпиос сюрес вылэ пото, пичи газ баллонъёс кутыса - сотэк пуныослэсь уд мозмытскы, - вера гуртын улӥсь Александр Котомцев. - Тани гуртын магазин ӧвӧл. Соин адямиос городысь берто сиён-юонэн. Уралтэм пуныос сумкаоссэс ишкалтыны дась.Нош кӧня чипы-курегез быдтӥзы ни калгись ньыльпыдоос! Кинлэсь ке кечсэ но кесязы. Адямиос ӟазегъёссэс но ураме поттыны уг дӥсьто. Мар ини веранэз нылпиос сярысь.- Ӝытазе гуртысь ульчаос шим-шим луо. Юбоосын тыл отын-татын гинэ пиштэ. Нылпиосты кыре шудыны потыны но ум лэзиське, - шуэ егит нылкышно Татьяна Лопатина. - Капка азьысен ик машинае пуктӥськом, пичи пиналъёс котьку анай-атайёс киын. Пуныослэсь кышкыт!Котькыӵе пичи гуртын шайвыл котыртэмын кенерен. «Южное» шайын тае уг ик тодо, лэся. Санитария куронъёсъя ватӥськон интылэн быдӟалаез 40 гектарлэсь трос луыны кулэ ӧвӧл. Нош шайвыл али ик 78 гектар пасьтана вӧлскемын. Кенер но пырон ыбес ӧвӧл бере, кулэмъёсты пырак сюрес урдсы но вато.Со санитария куронъёсты ик чаклано ке, ватӥськон котырын жуг-жаг куян интыос тырмыт чакламтэ. Татын писпуос но уг будо. Со муген шайгуос вылысь  бумага сяськаосты но тугокоосты тӧл нуллэ бусы кузя - вуттэ гуртоослэн азбаръёсазы но бакчаосазы.Чультэмын улӥсьёс та пумысен ӝожтӥськон келязы Россиысь генеральной прокурорлы Юрий Чайкалы. Таиз гожтэтэз берыктӥз Удмуртие. Республикалэн Прокуратураысьтыз  уж мынӥз Дэри ёрослэн но Ижысь Первомай ёрослэн прокуратураосазы. Ӵапак берлояз районын интыяськемын шайвыл понна кыл кутӥсь ёз - Иж администрациысь внешней благоустройствоя управление.Прокурорлэн юрттӥсез Дмитрий Князев ивортэмъя, управленилэн кивалтӥсез Алексей Горбачёв кыл кутон улэ кыскемын луоз. Табере шайвылын жаг куян интыос но чакланы, урнаос но пуктыны кулэ. Зэм, тол вылтӥ татчы писпуос уд мертты. Санитария куронъёсъя вож будосъёс татын огъя ватӥськон интылэн 25 процентэз быдӟа луыны кулэ. Но та ужъёслы уксё утчалоз управление, ивортӥз Дмитрий Михайлович.Кыӵе ву юоз калык?Озьы ке но выль шай пумысен сюлмаськон уг басыла. Гурт пуксемын шайвыллэсь уллане. Озьыен, тулыс вань лымы вуос васько Выль Чультэм пала. Шугъяськытэ мукетыз но - гуртын ву сётӥсь скважиназы ӧвӧл. Калык ву дуре ветлэ ошмесэ. Соин шайвыл паськытаз ке, отысь ву пырак васькоз ошмесъёсы. Нош калык та вуэн чай юоз, пӧраськоз, мисьтӥськоз.- Куд-огезлэн, бон, азбаразы колодчаос гудэмын. Но 20 метрлэсь мур нокин но уг копа, - огымысь кадь верало гуртоос.Озьыен, ӵапак та колодчаосы но тулыс пыроз шайвылысь ву. Нош санитария куронъёс нош ик мукетсэ верало. Шайвылэз усьтыны уг яра гурт, тымет пала васькись бамалэ, уката ик музъемысь потӥсь вуэз калык юэ ке.Чультэмысь калыкез вырӟытӥсь Александр Котомцев, ваньзэ тае пыр-поч ивортыса, гожтэтъёс ысъяз пӧртэм кивалтӥсьёслы: шаерысьтымы Правительстволэн Тӧроезлы, Ижысь Первомай ёрослэн йырызлы, Дэри ёрослэн йырызлы, В. Путинлэн общественной приёмнояз, Адямилэсь правооссэ утёнъя уполномоченнойлы М. Кокоринлы но трос мукетъёсызлы.Кӧня ке интыысь вуиз огвыллем ивор: шайвыл пумысен решение кутэмын ӧвӧл, витиськомы санэпидемнадзоръя службаын ужасьёслэсь огъя заключенизэс. Иж городлэн администрациез выль шайлы проект но дасяз ни. Но ужез кутскыны уг тырмы одӥг документсы - санитария службаослэн гожтэтсы.Со вакытэ ик Роспотребнадзорлэн Удмуртиысь управленияз ужасьёс паймизы но. Уго «Южное» шайвылэз паськытатон пумысен материалъёс таос доры ӧз вуылэ. Озьыен, нокыӵе санитарно-эпидемиологической заключение дасямын ӧвӧл.Республикаысь кивалтӥсьёс паймо, гожтэтъёслы валэктон ысто, но рос-прос юрттэт нокинлэсь но уг вуы. Ваньмыз мур лулӟо гинэ, лэся.Та муген Александр Котомцев ноябрь пумын Россилэн Президентэзлы но Общественной палатае гожтэтъёс ыстӥз. Таосызлэн иворъёссы ӧз на вуэ.Выль Чультэмез пачкатэ город?Мынам но юанэ кылдӥз. Нырысь ик Изгурт поселенилэн йырызлы Василий Четкарёвлы. Ку гыроно-кизёно бусыос кузьмамын городлы? Малы гуртлэн музъеменыз кузёясько городысь чиновникъёс? Но кивалтӥсь - отпускын. Сотовой телефоназ жингыръяса вылысь Василий Николаевич вераськыны ӧз дырты - телефонзэ кысэ но тӥни.Нялтас вераса, оло, Изгуртысь кивалтӥсьёс оско, тазэ но пичи гуртэз город киултоз шуыса. Уго Выль Чультэм вӧзысь Люлли гурт пыриз ни Ижысь Первомай ёросэ. Табере отын улӥсьёс мур лулӟо - тыллы но мукет коммунальной юрттэтлы тыриськонъёссы городъёсын оград луизы. Кин шоркарын улыны уг чида - Ижлэсь палэнэгес гуртэ инты утчало.Нош Выль Чультэмын улӥсьёс оско, доразы газ вуоз шуыса. Таиз уж, пе, чакламын 2013-тӥ-2014-тӥ аръёслы. Валамон, ёросысь кивалтӥсьёслы та пумысен чик сюлмаськоно уз луы, гуртэз шайвыл пачкатӥз ке. Соку калык ачиз пумен пегӟоз Чультэмысь. Куд-огез, та югдурлэсь кышкаса, али ик ӟеч коркаоссэс вузаны дасесь, вера Александр Котомцев.Югдурез тодо республикаысь Прокуратураын но. Федерал законъёслэсь быдэсъяськемзэс чаклась отделысь вылӥ прокурор Виктор Игошин шуэ:- Али номыр но карыны уг луы. Уго шайвыл бадӟыматэмын ӧвӧл. Буш бусыын шайгуос уг лэсьто ук. Но ватӥськыны кутскизы ке, соку милемлы ужаны учыр кылдоз.* * *Шайвыл пумысен югдур сокем комъяськемын, сое пертчон сӥньысэз шедьтыны шуг. Ижысь «Ритуал» предприятие (со кыл кутэ «Южное» шайвыл понна) чӧлске мукетъёс вылэ - жингыртэлэ, пе, шайвыл службаослэн администрациязы. Таизлэн кивалтӥсез Александр Шаклин нокызьы дыр уг шедьты журналистъёсын вераськыны. Соин газетын поттэм материалэн ми вань чиновникъёслэсь валэктон куриськом.Зэм, «Южное» шайвыл котырын кылдэм югдур тол вылтӥ гинэ «шутэтске», лэся. Но кивалтӥсьёслэн йыр висёнзы уз быры. Уго туэ 9  толэзь куспын Ижын улонысь кошкиз 5 сюрс 633 мурт. Городлы матысь шайвылъёс тырмемын. Нош котькуд кулэм муртэ ватыны кулэ. Кытчы?Алёна Ионина.  Туспуктӥз Владимир Беломорских.  